MT Il-Ġurnal Uffiċjali tal-Unjoni Ewropea C 347/19

Pubblikazzjoni ta’ applikazzjoni skont l-Artikolu 50(2)(a) tar-Regolament (UE) Nru 1151/2012 tal-Parlament Ewropew u tal-Kunsill dwar skemi tal-kwalità għal prodotti agrikoli u oġġetti tal-ikel

(2015/C 347/09)

Din il-pubblikazzjoni tikkonferixxi d-dritt ta’ oppożizzjoni għall-applikazzjoni skont l-Artikolu 51 tar-Regolament (UE) Nru 1151/2012 tal-Parlament Ewropew u tal-Kunsill (1).

DOKUMENT UNIKU

“ROSÉE DES PYRÉNÉES CATALANES”

Nru tal-UE: MULTI-PGI-0005-01343 – 23.4.2010

DOP ( ) IĠP ( X )

1. Isem

“Rosée des Pyrénées Catalanes”

2. Stat Membru jew pajjiż terz

Spanja (applikazzjoni komuni ma’ Franza)

3. Deskrizzjoni tal-prodott agrikolu jew tal-oġġett tal-ikel

3.1. Tip ta’ prodott

Klassi 1.1. Laħam frisk (u l-ġewwieni)

3.2. Deskrizzjoni tal-prodott li għalih japplika l-isem f’(1)

Ir-“Rosée des Pyrénées Catalanes” huwa laħam tal-vitella li ġej mir-razez rustiċi Bruna de los Pirineos, Aubrac jew Gasconne, jew inkella mit-taħlit ta’ baqar ta’ dawn l-istess razez rustiċi ma’ barrin tar-razez Charolaise, Limousine jew Blonde d’Aquitaine.

L-għoġġiela jitrabbew fil-beraħ flimkien mal-omm matul ħajjithom kollha, u l-alimentazzjoni tagħhom tikkonsisti mill-ħalib tal-omm u ħaxix.

Jinqatlu mingħajr ma jinfatmu meta jkollhom bejn ħames u tmien xhur, b’karkassa ta’ piż minimu ta’ 110 kg.

Il-laħam jista’ jinbigħ bħala karkassa sħiħa, nofs karkassa, kwart ta’ karkassa (il-kwart ta’ wara/il-kwart ta’ quddiem) jew f’qatgħat tal-laħam (inkluż f’kapuljat).

Il-karkassi protetti huma kklassifikati bħala E, U jew R skont il-mudell EUROP bi profili bejn “superconvexos” (super-convex) u “rectilíneos” (straight) u bi żvilupp muskulari bejn “excepcional” (eċċezzjonali) u “bueno” (tajjeb).

Il-lega ta’ xaħam tal-karkassi hija kklassifikata 2-3 skont il-mudell EUROP.

Il-kulur tal-laħam jista’ jvarja bejn roża u aħmar ċar. Il-kulur tax-xaħam huwa bajdani f’lewn il-krema.

3.3. Għalf (għall-prodotti li joriġinaw mill-annimali biss) u materja prima (għall-prodotti pproċessati biss)

Matul ħajtu kollha l-għoġol jiekol biss ħaxix u jixrob il-ħalib tal-omm.

Din l-alimentazzjoni tkompli sal-qatla mingħajr ma l-għoġol jinfatam.

3.4. Passi speċifiċi tal-produzzjoni li jridu jsiru fiż-żona ġeografika ddefinita

Il-laħam kopert ġej minn annimali tar-razez speċifikati fil-punt 3.2, imwielda u mrobbija fiż-żona ġeografika ddefinita minn din l-Indikazzjoni Ġeografika Protetta.

Il-passi speċifiċi tal-produzzjoni li jridu jittieħdu fiż-żona ġeografika identifikata huma:

It-twelid

It-trobbija: mal-omm għal ħajtu kollha fil-mergħat ħdejn l-azjenda sakemm isseħħ it-transumanza, żmien li fih l-għoġol jista’ jakkumpanja lil ommu fil-mergħat muntanjużi tas-sajf. Bil-mod il-mod, l-għoġol jibda jikkonsma anqas ħalib u aktar ħaxix.

L-għoġġiela qatt ma jinfatmu.

3.5. Regoli speċifiċi dwar it-tqattigħ, it-tħakkik, l-ippakkjar, eċċ.

Il-qatla u t-tbiċċir mhux bilfors isiru fiż-żona.

It-trasport qabel il-qatla ma għandux ikun aktar minn tliet sigħat, biex jitnaqqsu l-istress u l-iskumdità kkawżati fuq l-annimali, u biex tiġi garantita l-kwalità tal-prodott finali.

3.6. Regoli speċifiċi dwar it-tikkettar

Fuq it-tikketta jridu jidhru bilfors, b’mod ċar, l-isem tal-Indikazzjoni Ġeografika Protetta “Rosée des Pyrénées Catalanes”, is-simbolu tal-UE tal-Indikazzjoni Ġeografika Protetta, kif ukoll tagħrif ieħor meħtieġ skont il-leġiżlazzjoni applikabbli.

4. Definizzjoni fil-qosor taż-żona ġeografika

Iż-żona ġeografika tal-Indikazzjoni Ġeografika Protetta, il-Pirinej Katalani, hija żona li għalkemm tappartjeni lil żewġ Stati differenti, kulturalment u ġeografikament hija omoġenea.

Fil-Pirinej Katalani (fi Spanja):

Iż-żona ġeografika tinkludi l-muniċipji kollha tal-comarcas muntanjużi: Alta Ribagorça, Alt Urgell, Berguedà, Cerdanya, Garrotxa, Pallars Jussà, Pallars Sobirà, Solsonès, Ripollès y Val d’Aran, kif ukoll il-muniċipji taż-“zoni muntajużi” tal-comarcas ta’ Alt Empordà (Albanyà, Maçanet de Cabrenys, y La Vajol), Bages (Aguilar de Segarra, Castellfollit del Boix, L’Estany, Moià, Mura, Sant Feliu Sasserra, Sant Mateu de Bages y Talamanca), Noguera (Àger, Alòs de Balaguer, Les Avellanes i Santa Linya, La Baronia de Rialb, Camarasa, Os de Balaguer y Vilanova de Meià), Osona (Alpens, Balenyà, El Brull, Centelles, Collsuspina, Espinelves, Folgueroles, Lluçà, Montesquiu, Muntanyola, Olost, Orís, Oristà, Perafita, Prats de Lluçanès, Rupit i Pruit, Sant Agustí de Lluçanès, Sant Bartomeu del Grau, Sant Boi de Lluçanès, Sant Julià de Vilatorta, Sant Martí de d’Albars, Sant Martí de Centelles, Sant Pere de Torelló, Sant Quirze de Besora, Sant Sadurní d’Osormort, Sant Vicenç de Torelló, Santa Eulàlia de Riuprimer, Santa Maria de Besora, Santa Maria de Corcó, Seva, Sobremunt, Sora, Tavèrnoles, Tavertet, Tona, Vidrà, Viladrau y Vilanova de Sau) u Pla de l’Estany (Sant Miquel de Campmajor).

Fil-Pirinej Katalani (fi Franza):

Għad-département tal-Pirinej tal-Lvant, iż-żona ġeografika tinkludi l-muniċipji kollha li jagħmlu parti mill-cantons ta’ Vinça, Sournia, Arles sur Tech, Prats de Mollo, Prades, Olette, Mont Louis et Saillagouse, kif ukoll xi muniċipji tal-cantons ta’ Perpignan (Perpignan), Millas (Corbère et Corbère les Cabanes), Thuir (Thuir, Castelnou, Camelas, Caixas, Sainte Colombe de la Commanderie, Fourques, Tordères, Llauro, Passa), Latour de France (Belesta et Caramany), Céret (Montauriol, Calmeilles, Oms, Taillet, Reynes, Céret, Vivès, Saint-Jean-Pla-de-Corts, Maureillas las Illas, Les Cluses, Le Perthus, l’Albère), Argelès (Montesquieu des Albères, Villelongue dels Monts, Laroque des Albères, Sorède, Argelès sur Mer), Saint Paul de Fenouillet (Vira, Fenouillet, Caudiès de Fenouillèdes, Prugnanes, Fosse, Saint Martin).

Għad-département ta’ Aude, iż-żona ġeografika tinkludi l-muniċipji bil-fruntieri mad-départements tal-Pirinej tal-Lvant u li jinsabu fiż-żona muntanjuża tal-Pirinej. Dan ifisser il-muniċipji kollha li jiffurmaw parti mill-cantons ta’ Axat, Belcaire, Mouthoumet y Quillan, kif ukoll xi muniċipji tal-cantons ta’ Couiza (Arques, Bugarach, Camps sur l’Agly, Cassaignes, Couiza, Coustaussa, Cubières sur Cinoble, Fourtou, Luc sur Aude, Missègre, Peyrolles, Rennes le Château, Rennes les Bains, Serres, Sougraigne, Terroles, Valmigère), Lagrasse (Mayronnes y Saint Martin des Puits), Limoux (Alet les Bains, Bouriège, Bourigeole, Castelreng, Festes et Saint André, La Bezole, Saint Couat du Razès, Véraza), Saint Hilaire (Belcastel et Buc, Caunette sur Lauquet, Clermont sur Lauquet, Greffeil, Ladern sur Lauquet, Villardebelle, Villefloure), y Tuchan (Cucugnan, Duilhac sous Peyrepertuse, Maisons, Montgaillard, Padern, Rouffiac des Corbières).

5. Rabta maż-żona ġeografika

It-territorju tal-Pirinej Katalani jiffavorixxi ħafna t-trobbija tal-bhejjem b’mod estensiv. Huwa kkaratterizzat mill-preżenza ta’ passaġġi u mergħat muntanjużi baxxi u għoljin, b’ħafna bwar naturali matul il-parti l-kbira tas-sena, sakemm il-kundizzjonijiet klimatiċi jsiru diffiċli. Din iż-żona, li għandha influwenzi Mediterranji (bi klima umda u submediterranja), tippermetti li l-annimali jgawdu aktar żmien jirgħu l-bwar tas-sajf fil-mergħat muntanjużi fejn jibqgħu sal-ħarifa.

L-abbundanza ta’ ilma u l-esponiment għax-xemx jiffavorixxu l-iżvilupp ta’ flora karatteristika u bnina (b’mod partikolari Festuca pratensis, Festuca alpina, Poa pratensis, Dactylis glomerata, Sisleria coeruela, Bromus erectus u Arrhenaterum elatius) li tikkontribwixxi għall-mergħat eċċellenti fejn jirgħu l-bhejjem. Dan jippermetti wkoll li r-raħħala jiżirgħu taħlita ta’ ċereali u legumi fil-mergħat muntanjużi anqas għolja, biex il-bhejjem ikollhom x’jieklu matul il-perjodi li fihom ma jkunux jistgħu jirgħu fuq il-muntanji għoljin. Il-forraġġ l-aktar popolari huwa: xnien, sikrana, alfalfa, sainfoin u żwien.

F’termini ta’ fatturi umani, storikament, il-bhejjem destinati għax-xogħol jew għal-laħam kienu jwelldu fir-rebbiegħa u jtilgħu jirgħu mill-bur sajfi fil-mergħat għoljin mal-għoġġiela tagħhom. Dan kien jippermetti li r-raħħala jkunu jistgħu jagħmlu xogħol ieħor staġjonali u jippreżervaw il-forraġġ fil-muntanji aktar baxxi. Xi għoġġiela minn dawn kienu jinqatlu meta jinżlu mill-mergħat sajfin, u kienu jiġu kkunsmati lokalment jew fil-familja. Din il-prattika kienet ekonomikament viabbli, billi l-għoġġiela (imsejħa Rosée) kienu jsostnu ruħhom biss bil-ħalib tal-omm u bil-ħaxix tal-bwar waqt il-perjodu tas-sajf. Għaldaqstant, il-produzzjoni attwali tar-“Rosée des Pyrénées Catalanes” twieldet minn din it-tradizzjoni.

Il-karatteristiċi speċifiċi ta’ din l-Indikazzjoni Ġeografika Protetta ġejjin mir-razez użati (Bruna de los Pirineos, Aubrac u Gasconne), li huma adattati għal dan l-ambjent u mrobbija fil-beraħ.

L-għoġġiela li joħorġu minn dan il-metodu ta’ produzzjoni għandhom trobbija tajba bis-saħħa tal-alimentazzjoni tagħhom waqt il-perjodu tal-iżvilupp, li tippermetti li l-annimali jkollhom karkassi konformati sewwa.

Ir-“Rosée des Pyrénées Catalanes” igawdi minn żvilupp muskulari eċċellenti, il-kulur tal-laħam huwa roża jagħti fl-aħmar ċar u x-xaħam minn lewn il-krema, u għaldaqstant il-karkassi u l-laħam tagħhom huma apprezzati ferm kemm mill-bejjiegħa tal-laħam kif ukoll mill-konsumaturi. F’din iż-żona, il-konsum tradizzjonali ta’ dan it-tip ta’ laħam ta’ annimali mhux miftuma jmur lura sekli sħaħ u għadu għaddej sal-lum.

Fil-Pirinej Katalani jsiru diversi festivals, fieri u swieq fejn it-trobbija tal-annimali jkollha post prominenti, b’enfażi partikolari fuq l-għoġġiela tar-reġjun. Fost dawn insibu l-Fira de Sant Ermengol de la Seu d’Urgell (li tmur lura għas-seklu 11), il-fiera ta’ Olette, il-fiera ta’ Prats de Mollo, il-fiera ta’ Vinça, kif ukoll il-passiġġati fil-mergħat muntanjużi tal-Park Naturali tar-Reġjun tal-Pirinej Katalani. Il-mewġa ta’ turiżmu importanti għal din iż-żona swiet ta’ promozzjoni għall-kwalitajiet eċċellenti ta’ dan il-laħam, u wasslet biex reċentement ir-reputazzjoni tajba laħqet il-konsumaturi u l-professjonisti lil hinn miż-żona tal-produzzjoni. Dan kollu jwassal biex regolarment jinkitbu artikli u kummentarji ppubblikati f’ġurnali ta’ din l-akkwata, fosthom l-“Indépendant” (it-2 ta’ Lulju 1992 u l-11 ta’ Lulju 2013), jew f’gażżetti b’distribuzzjoni usa’ bħall-“Patrimoine en region” (il-ħarġa nru 22 tar-rebbiegħa 2014) u referenzi onlajn: fil-“guide gourmand” (http://guidedesgourmands.fr) u l-Association des cuisiniers et restaurateurs du Roussillon (http://toques-blanches-du-roussillon.com). Tabilħaqq l-importanza ta’ din il-produzzjoni tidher fiċ-ċirku tad-distribuzzjoni, bis-saħħa tal-iżvilupp ta’ bejgħ permezz ta’ ordnijiet bil-posta, u permezz ta’ sezzjonijiet iddedikati speċifikament għal dan il-prodott fil-ħwienet tal-laħam taż-żona.

Il-karatteristiċi tal-laħam “Rosée des Pyrénées Catalanes” huma riżultat ta’:

— ambjent partikolari li jinkludi passaġġi f’mergħat li jiffavorixxu sistema ta’ trobbija fil-beraħ fil-perjodi sajfin;

— il-klima xemxija u l-abbundanza ta’ ilma f’din iż-żona ġeografika jiffavorixxu l-iżvilupp ta’ ħafna flora speċifika li b’mod naturali toħloq meded sħaħ fejn ikunu jistgħu jirgħu l-annimali. Barra minn hekk, din il-klima tippermetti ż-żergħa ta’ ħaxix f’mergħat muntanjużi aktar baxxi biex l-annimali jkollhom x’jieklu meta ma jkunux jistgħu jirgħu;

— l-użu ta’ razez adattati għal dan il-metodu. Ir-razez Bruna de los Pirineos, Aubrac u Gasconne huma kollha razez rustiċi tipiċi taż-żona, u li għandhom kwalitajiet importanti għas-sistemi tradizzjonali tat-trobbija f’dawn iż-żoni muntanjużi għaliex jistgħu jissapportu kundizzjonijiet klimatiċi estremi, u kapaċi jgħaddu bi ftit ikel minħabba l-abbiltà li jużaw ir-riżervi akkumulati matul perjodi ta’ abbundanza (transumanza), u għaldaqstant huma adattati ferm kemm għall-klima kif ukoll għall-orografija tat-territorju.

— l-għarfien partikolari (it-trobbija estensiva ta’ ammont żgħir ta’ annimali).

— l-alimentazzjoni tal-għoġġiela (li tikkonsisti biss mill-ħalib u l-ħaxix tal-bwar) li hija marbuta ma’ dan il-mod ta’ trobbija u li tagħmel dan il-laħam tant tari u tagħtih il-lewn partikolari u l-karkassi konformati. Il-ħalib tal-omm li jixorbu l-għoġġiela fil-fatt jikkontribwixxi biex jikbru b’saħħithom billi jipprovdi ammont sinifikanti ta’ kalċju. Dan jiffavorixxi l-iżvilupp skeletrali b’saħħtu, li jgħin biex l-annimal jiżviluppa karkassa konformata sewwa.

Fil-qosor, il-kundizzjonijiet diffiċli tal-ħajja f’dawn iż-żoni muntanjużi fil-fatt saru ta’ benefiċċju grazzi għal din il-produzzjoni ta’ kwalità marbuta ma’ dan it-territorju. Ir-razez rustiċi huma kapaċi japprofittaw mit-territorju ta’ muntanji għoljin u baxxi, ħaġa li tgħin biex l-ambjent naturali jintuża aħjar. Ir-raħħala jtellgħu l-valur tal-produzzjoni tal-laħam (ir-rikonoxximent u l-fama mal-konsumaturi u d-distributuri, u l-prezzijiet għoljin), u dan jippermettilhom iżommu s-sistema tal-biedja tagħhom (filwaqt li tibbenefika wkoll il-kumplament tal-katina), jibqgħu jgħixu f’żoni diffiċli u jżommu l-istil ta’ ħajja rurali fil-villaġġi muntanjużi.

Referenza għall-pubblikazzjoni tal-Ispeċifikazzjoni:

(it-tieni sottoparagrafu tal-Artikolu 6(1) ta’ dan ir-Regolament)

http://www.gencat.cat/alimentacio/pliego-rosee-pyrenees-catalanes

https://www.inao.gouv.fr/fichier/CDCRoseedesPyreneescatalanes-FR-24-03-2015.pdf

(1) ĠU L 343, 14.12.2012, p. 1.